Orașele timișene își sărbătoresc copiii
Numeroase comunități locale din cuprinsul județului Timiș – printre care se numără și orașele Buziaș și, respectiv, Deta – vor organiza, cu prilejul Zilei Internaționale a Copilului, manifestări dedicate celor mai mici locuitori ai județului.
Astfel, sâmbătă, 1 iunie, cu începere de la ora 14, în Parcul Anton Kratzer din Deta, pe copii îi așteaptă un tobogan gonflabil, dar și mai mulți animatori care să-i ajute să descopere farmecul jocurilor de altădată.
Un carnaval al poveștilor, un atelier de pictură facială și multă înghețată întregesc oferta pentru micuții Detei.
Similar, pe platoul Casei de Cultură din orașul-stațiune Buziaș, duminică, 2 iunie, între orele 10 și 12, cei mici se vor întâlni cu trupa de animatori ”TaimParty”, printre surprizele pregătite de organizatori numărându-se modelarea de baloane, pictura facială, dansul și, desigur, jocurile distractive.